SKRIFTLIG FORESPØRGSEL E-0376/01

af Luciano Caveri (ELDR) til Kommissionen

(15. februar 2001)

Om: BSE

Sygdommen kogalskab har givet anledning til dybtgående overvejelser vedrørende anvendelsen inden for husdyravl af en ren industriel strategi, som har medført et indgreb i produktionscyklussen og også har forårsaget en krise for de typiske kvægracer til fordel for andre racer med langt ædlere træk

Denne produktionsmetode viste sig ikke blot at være skadelig set ud fra et sundhedsmæssigt synspunkt, den medførte også en risiko for i Europa at ødelægge en usædvanlig bestand af artsforskellighed, således som det delvis skete, som især findes i høj kvalitet i bjergområderne, hvor tilstedeværelsen af den typiske kvægtype også er forbundet med den ældgamle anvendelse af græsgange, som har positive virkninger for bevarelsen af terrænet og muliggør en mælke- og osteproduktion af høj kvalitet, som ofte har beskyttet oprindelsesbetegnelse.

Kan Kommissionen i denne forbindelse oplyse, om der før i tiden er blevet fastlagt foranstaltninger til beskyttelse af disse typiske kvægracer, og om den ikke anser det for nyttigt i fremtiden i forbindelse med nye bestemmelser at udarbejde politikker, der muliggør en beskyttelse og udnyttelse af disse?

Svar afgivet på Kommissionens vegne af Franz Fischler

(28. marts 2001)

Siden 1993 og i hele den programmeringsperiode, der afsluttedes i 1999, har Kommissionen vedtaget programmer til fremme af opdræt af udryddelsestruede husdyrracer i de fleste medlemsstater, herunder kvægracer. Disse programmer havde til formål at bidrage til gennemførelsen af en af målsætningerne for de miljøvenlige landbrugsprogrammer omfattet af artikel 1, litra c, i Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje(1), nemlig at fremme udnyttelsen af landbrugsområder på vilkår, der kan forenes med beskyttelse og forbedring af artsforskelligheden. Fællesskabets indsats på dette område er blevet og bliver videreført for perioden 2000-2006 inden for rammerne af Rådets forordning (EØF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2), som inden for samme lovgivningsmæssige værktøj integrerer alle støtteaktioner til fordel for udvikling af landdistrikter og bl.a. målsætningerne i forordning (EØF) nr. 2078/92.

I henhold til denne forordning og navnlig de af artikel 22-24 omfattede miljøvenlige landbrugsforanstaltninger ydes der støtte til landbrugere, som forpligter sig til i mindst fem år at sikre, at de i deres landbrugsproduktion beskytter miljø og naturområder; denne støtte skal bl.a. tilskynde til at fremme artsforskelligheden. I Kommissionens gennemførelsesforordning (EF) nr. 1750/1999 af 23. juli 1999 om gennemførelsesbestemmelser for Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(3) hedder det i artikel 13, at støtte til miljøvenlige landbrugsforanstaltninger kan vedrøre forpligtelser til at opdrætte udryddelsestruede husdyr af lokale udryddelsestruede racer. De fleste programmer for udvikling af landdistrikter, som udarbejdes af medlemsstaterne og godkendes af Kommissionen for programmeringsperioden 2000-2006, omfatter præmier til miljøvenlige landbrugsforanstaltninger med henblik på opdræt af udryddelsestruede lokale husdyrracer, herunder også kvægracer.

I lyset af ovenstående mener Kommissionen at have truffet de nødvendige foranstaltninger for at beskytte udryddelsestruede kvægracer.

(1) EFT L 215 af 30.7.1992.

(2) EFT L 160 af 26.6.1999.

(3) EFT L 214 af 13.8.1999.